NARIADENIE KOMISIE (ES) č. 1481/2004
z 19. augusta 2004,
ktorým sa mení nariadenie Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), a najmä na jeho článok 13 ods. 2 a 3,
keďže:
(1)
Po vstupe nových členských štátov do Európskej únie neobsahuje typografia pre logo spoločenstva, definovaná grafickým manuálom ustanoveným v prílohe V, časti B.4, k nariadeniu (EHS) č. 2092/91 všetky potrebné znaky a diakritické znamienka všetkých oficiálnych jazykov. Preto sa v grafickom manuáli musí uviesť ďalšia typografia.
(2)
Príloha VI, oddiel C, k nariadeniu (EHS) č. 2092/91 uvádza zoznam zložiek poľnohospodárskeho pôvodu, ktoré sa však môžu používať pri príprave potravín v súlade s podmienkami ustanovenými v článku 5 nariadenia za predpokladu, že bolo uvedené, že takéto zložky získané ekologickými metódami výroby nie sú dostupné v dostatočných množstvách v spoločenstve.
(3)
Po ustanovení, že ekologicky vyrobené obaly neboli v spoločenstve dostupné v dostatočnom množstve, príloha VI, oddiel C, k nariadeniu (EHS) č. 2092/91 bola zmenená nariadením Komisie (ES) č. 473/2002 (2) aby sa do zoznamu poľnohospodárskych zložiek zaradili obaly na prechodné obdobie končiace dňa 1. apríla 2004.
(4)
Zdá sa však, že dostupnosť ekologicky vyrobených obalov zostane naďalej veľmi obmedzená a že je nepravdepodobné, že v budúcnosti budú k dispozícii ich dostatočné množstvá. Preto je nutné umožniť používanie obalov, ktoré neboli vyrobené podľa metódy ekologického poľnohospodárstva, bez akéhokoľvek obmedzenia v čase.
(5)
Nariadenie (EHS) č. 2092/91 by sa preto malo adekvátne upraviť.
(6)
Opatrenia stanovené v tomto nariadení sú v súlade so stanoviskom výboru pripraveným v súlade s článkom 14 nariadenia (EHS) č. 2092/91,
PRIJALA TOTO NARIADENIE:
Článok 1
Nariadenie (EHS) č. 2092/91 sa mení takto:
1.
V prílohe V, časti B.4, oddiele 2.4 (Typografia), sa text nahrádza nasledujúcim textom:
„Pre znenie použite veľké písmená tučného zhusteného písma Frutiger alebo Myriad. Veľkosť písmen znenia sa zmenší podľa noriem stanovených v oddiele 2.6.“
2.
V prílohe VI, oddiele C, bode C.3, v hesle „obaly“, sa slová „len do 1. apríla 2004“ vymažú.
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. augusta 2004